《江州怀古 其二》
清代·徐士芬

芥子容须弥，不闻尺寸羁。道力驰猛虎，乃欲避虎溪。

一溪限足迹，四大空何为。饮酒容渊明，戒律宽如斯。

恐君白莲社，圆碍自相歧。作亭志三笑，匪笑忘清规。

应笑杖端锡，不及虎穴窥。

作者简介：（1791—1848）芬一作芳。清浙江平湖人，字诵清，号辛庵，一作号惺庵。嘉庆二十四年进士，曾任广东、顺天学政。累迁工部侍郎，究心水利，尝于直庐隙地试植水稻有效。官至户部右侍郎兼管钱法堂事务。有《漱芳阁诗文集》。